Predkladacia  správa

Slovenská republika sa stala členskou krajinou Organizácie pre hospodársku spoluprácu a rozvoj (OECD) 14. 12. 2000 uložením listiny o pristúpení  k Dohovoru OECD          u depozitára dohovoru, ktorým je francúzska vláda. 

Z členstva SR v OECD vyplýva povinnosť prispievať do rozpočtu organizácie              a tým sa podieľať na financovaní jej chodu. Slovenskí odborníci sa pritom zúčastňujú na aktivitách viac ako 160 výborov a pracovných skupín.

Potreba prijať nové uznesenie vlády SR upravujúce príspevky SR do OECD pre nasledujúce obdobie je vyvolaná ukončením platnosti pôvodného uznesenia vlády SR č. 813 z 25. novembra 1998 a prijatou zmenou metódy výpočtu príspevkovej škály časti I. rozpočtu OECD Radou OECD. 

Podiel SR v rozpočte Organizácie predstavoval v rokoch 2000 - 2004 výšku 0,1 % z celkového rozpočtu organizácie, čo vo finančnom vyjadrení v roku 2004  predstavovalo celkovú úhradu z rozpočtu MZV SR do rozpočtu OECD vo výške 292,574 tis. EUR (vrátane príspevku na rekonštrukciu sídla OECD vo výške 36,9 tis. EUR). To znamená, že Slovensko dosiaľ platilo najnižší príspevok spomedzi všetkých členských krajín. 

Rámcový odhad očakávaného budúceho vývoja príspevkov SR do OECD v rokoch 2005 – 2010 (schválený Radou OECD na 1075. rokovaní dňa 15. 1. 2004), ktorý je v tabuľkovej forme prílohou návrhu uznesenia vlády SR, má za cieľ sprehľadniť príspevky SR do OECD v nasledujúcom období. 

V uznesení č. 1163 z 1. decembra 2004 vláda SR zobrala na vedomie tento výhľad predpokladanej výšky platieb členského príspevku SR do OECD v nasledujúcich rokoch z rozpočtu Ministerstva zahraničných vecí SR a ďalších dotknutých ústredných orgánov štátnej správy SR z účelových prostriedkov určených na úhrady príspevkov SR do medzinárodných organizácií. 
  
Predkladaný materiál nemá vplyv na verejné financie (zvýšenie členského príspevku SR do OECD na roky 2005 - 2007 je zabezpečené v rámci návrhu rozpočtu kapitoly MZV SR na rok 2005 a vo východiskách kapitoly na rok 2006 – 2007) a nemá vplyv na obyvateľstvo, životné prostredie, zamestnanosť a podnikateľské prostredie.